
EHDOTUKSET
Työllisyyden ja sosiaaliasioiden valiokunta pyytää asiasta vastaavaa talousarvion valvontavaliokuntaa sisällyttämään seuraavat ehdotukset päätöslauselmaesitykseen, jonka se myöhemmin hyväksyy:
–	ottaa huomioon Euroopan tilintarkastustuomioistuimen vuosikertomuksen EU:n talousarvion toteuttamisesta varainhoitovuodelta 2022,
–	ottaa huomioon Euroopan tilintarkastustuomioistuimen vuosikertomuksen EU:n virastoista varainhoitovuodelta 2022,
–	ottaa huomioon Euroopan koulutussäätiön konsolidoidun vuotuisen toimintakertomuksen vuodelta 2022,
1.	on tyytyväinen tilintarkastustuomioistuimen ilmoitukseen, jonka mukaan Euroopan koulutussäätiön varainhoitovuodelta 2022 annetun tilinpäätöksen perustana olevat toimet olivat lailliset ja sääntöjenmukaiset ja että säätiön taloudellisesta asemasta 31. joulukuuta 2022 on annettu riittävät ja oikeat tiedot;
2.	pitää myönteisinä säätiön toimia, joilla autetaan unionin ulkosuhteiden yhteydessä kumppanimaita ottamaan käyttöön inhimillisen pääomansa mahdollisuudet ja parantamaan kansalaistensa työllistymismahdollisuuksia uudistamalla yleissivistävän ja ammatillisen koulutuksen, osaamisen ja työmarkkinoiden järjestelmiä;
3.	panee erityisen tyytyväisenä merkille, että säätiö on kehittänyt uuden yrittäjyyttä tukevan ammatillisen koulutuksen huippuyksikön käsitteen, jolla pyritään osallistumaan kansainväliseen keskusteluun yrittäjien oppimisyhteisössä ja innostamaan koulutuskeskuksia vastaamaan paremmin kansalaisten, talouksien ja yhteiskuntien muuttuviin tarpeisiin;
4.	panee tyytyväisenä merkille, että säätiön talousarvio varainhoitovuodeksi 2022 nousi 25 miljoonaan euroon (21 miljoonaa euroa vuonna 2021)[footnoteRef:1]; on tyytyväinen siihen, että säätiön vuoden 2022 talousarvion toteutusaste oli 97,7 prosenttia; korostaa, että jatkossakin on varmistettava riittävät henkilöresurssit ja taloudelliset resurssit, joiden turvin säätiö voi edelleen täyttää toimeksiantonsa ja toteuttaa työohjelmaansa niin, että toiminnan toteutusaste pysyy hyvin korkeana; [1:  Nämä talousarviota koskevat luvut ovat peräisin tilintarkistustuomioistuimen EU:n virastoja koskevasta vuosikertomuksesta varainhoitovuodelta 2022, ja ne perustuvat varainhoitovuoden aikana käytettävissä olleiden maksumäärärahojen kokonaismäärään.] 

5.	panee tyytyväisenä merkille, että vaikka inflaatio ja yleishyödyllisten palveluiden hinnat aiheuttivat budjettikriisin vuonna 2022, säätiö onnistui hallinnoimaan menojaan tehokkaasti, ottamaan käyttöön kustannussäästötoimia ja tekemään uudelleenpriorisointeja ilman, että työohjelmaan olisi kohdistunut merkittäviä häiriöitä;
6.	korostaa säätiön työn merkitystä ja lisäarvoa, jota se tuo omalla erityisalallaan; toteaa, että säätiön tavoitteet ja toimet ovat tiiviisti linjassa ammatillista koulutusta, inhimillistä kehitystä, osaamista ja muuttoliikettä koskevien EU:n politiikkojen ja toimien kanssa; panee tyytyväisenä merkille säätiön jatkuvan yhteistyön ja resurssien jakamisen muiden virastojen, erityisesti Cedefopin ja Eurofoundin, kanssa, mikä mahdollistaa merkittävän tietämyksen jakamisen;
7.	panee huolestuneena merkille, että tilintarkastustuomioistuin raportoi kahden julkisen kilpailumenettelyn osalta erityisesti toimien laillisuutta ja sääntöjenmukaisuutta koskevista puutteista, jotka liittyivät siihen, että säätiön ehdottamat tarjoajat eivät olleet taloudellisesti vakavaraisia; kehottaa säätiötä parantamaan edelleen kilpailumenettelyjään ja varmistamaan, että sovellettavia sääntöjä noudatetaan täysimääräisesti, jotta rahalle saadaan parasta mahdollista vastinetta, ja kehottaa erityisesti yksinkertaistamaan säätiön menetelmiä ja keskustelemaan asiaankuuluvien komission yksiköiden kanssa mahdollisista vaihtoehtoisista menetelmistä toimien toteuttamiseksi säätiön kumppanimaissa;
8.	kiittää säätiötä siitä, että se on laatinut toimintasuunnitelman toimintojensa energiatehokkuuden ja ilmastoneutraaliuden parantamiseksi;
9.	suosittelee käytettävissä olevien tietojen perusteella, että Euroopan koulutussäätiön johtajalle myönnetään vastuuvapaus säätiön talousarvion toteuttamisesta varainhoitovuonna 2022. 

